TASCO มั่นใจนลท.สถาบันเตรียมเพิ่มน้ำหนักลงทุน หลังติดเข้าคำนวณ SET50
TASCO มั่นใจนลท.สถาบันเตรียมเพิ่มน้ำหนักลงทุน หลังติดเข้าคำนวณ SET50
15 ธ.ค. 2558

นายชัยวัฒน์ ศรีวรรณวัฒน์ กรรมการผู้จัดการ บริษัท ทิปโก้แอสฟัลท์ จำกัด (มหาชน) หรือ TASCO เปิดเผยว่า ตามที่ตลาดหลักทรัพย์แห่งประเทศไทยได้คัดเลือกหลักทรัพย์ชุดใหม่ โดยใช้ข้อมูลการซื้อขายหลักทรัพย์ย้อนหลังตั้งแต่วันที่ 1 ธันวาคม 2557 ถึงวันที่ 30 พฤศจิกายน 2558
โดยในส่วนของ TASCO ติดอยู่ในรายชื่อหลักทรัพย์สำหรับดัชนี SET50 สะท้อนให้เห็นว่าเป็นหนึ่งในบริษัทจดทะเบียนที่มีมูลค่าตามราคาตลาดรวม (Market Capitalization) สูง มีสภาพคล่องในการซื้อขายอย่างสม่ำเสมอ ซึ่งหมายถึงความเชื่อมั่นของนักลงทุนที่มีต่อ TASCO จึงทำให้ตัดสินใจเข้ามาถือหุ้น โดยเชื่อว่าประเด็นดังกล่าวจะส่งผลให้หุ้นมีสภาพคล่องมากขึ้น สร้างความเชื่อมั่นและน่าสนใจ ร่วมทั้งดึงดูดให้กลุ่มนักลงทุนสถาบันทั้งในและต่างประเทศเข้ามาลงทุน และถือหุ้นของบริษัทฯมากขึ้น
การได้รับคัดเลือกเข้าคำนวณในดัชนี SET50 เป็นเรื่องที่ดีและรู้สึกภาคภูมิใจ ซึ่งถือเป็นข่าวดีของบริษัทฯและเป็นบทพิสูจน์ผลงานของทีมผู้บริหารและพนักงาน ที่ทุ่มเทให้กับการทำงานในช่วงที่ผ่านมา
อีกทั้งยังแสดงให้เห็นถึงศักยภาพในการเติบโตในธุรกิจของบริษัทที่มีความโดดเด่นและแข็งแกร่ง ในฐานะผู้นำตลาดยางมะตอยในภูมิภาคเอเชียและแปซิฟิก และบริษัทฯตั้งเป้าเป็นผู้นำระดับโลกสำหรับการผลิตและจำหน่ายสินค้าและบริการเกี่ยวกับผลิตภัณฑ์ยางมะตอยและผลิตภัณฑ์ที่เกี่ยวข้องกับปิโตรเลียม ภายในปี 2563 จึงทำให้มั่นใจว่านักลงทุนจะให้นักลงทุนทั่วไป กองทุน และนักลงทุนสถาบันทั้งในและต่างประเทศ เพิ่มน้ำหนักลงทุนในหุ้นของ TASCO มากขึ้น
               